[{"text_idx": "#000007", "text": "Mae rhifyn diweddaraf Y Traethodydd, cylchgrawn chwarterol y diwylliant Cymraeg, yn cynnwys amrywiaeth o bynciau a ddylai fod at ddant pob darllenydd ystyriol. Mewn ysgrif ddiddorol a chynhwysfawr o dan y teitl \u2018Ysbrydion lle\u0302n\u2019, mae Ieuan Parri yn disgrifio thema arswyd a\u2019r dirgelwch mewn llenyddiaeth Gymraeg o ganol yr ugeinfed ganrif ymlaen, gan grybwyll gweithiau gan T. H. Parry-Williams, D. Tecwyn Lloyd ac Islwyn Ffowc Elis ynghyd ag awduron mwy diweddar fel Gwyn Thomas a Glyn Adda. Dyna ysgrif a ddylai godi arswyd ar bawb ohonom!"}, {"text_idx": "#000008", "text": "Ynghyd a\u0302 hyn, rhan o swyddogaeth Y Traethodydd yw talu teyrnged i gymwynaswyr sydd wedi\u2019n gadael yn ddiweddar, ac i\u2019r perwyl hwnnw mae Robin Gwyndaf ac Eryl Wynn Davies yn nodi cyfraniad mawr y diweddar Owen E. Evans, y naill yn so\u0302n am ei argyhoeddiadau crefyddol a heddychol, argyhoeddiadau a ffurfiwyd pan yn w\u0302r ifanc yn Ardudwy ac yna yn Llundain pan ddaeth dan gyfaredd yr heddychwr mawr o weinidog Wesleaidd, Donald Soper, a\u2019r llall yn trafod ei gyfraniad i ysgolheictod feiblaidd. Owen Evans oedd, am ddegawdau, yn gyfarwyddwr y Beibl Cymraeg Newydd, a cheir so\u0302n yma am y gwaith hwnnw a\u2019i bwysigrwydd i\u2019n bywyd cenedlaethol."}]